Ջեքի Սմիթ

**Ժակլին Ջիլ Սմիթ, բարոնուհի Սմիթ Մալվերնացի** (, ավելի հայտնի է որպես **Ջեքի Սմիթ** (), ), բրիտանացի լեյբորիստ քաղաքական գործիչ, խորհրդարանի անդամ 1997 թվականից։ 1999-2006 թվականներին զբաղեցրել է կրտսեր նախարարական պաշտոններ Թոնի Բլեերի կառավարությունում, 2006 թվականին նշանակվել Է Լեյբորիստական կուսակցության ավագ կազմակերպիչ։ 2007 թվականին նոր վարչապետ Գորդոն Բրաունի կատարած կադրային փոփոխությունների շրջանակներում Սմիթը դարձավ Մեծ Բրիտանիայի պատմության մեջ առաջին կինը, ով զբաղեցրեց ներքին գործերի նախարարի պաշտոնը և այդ պաշտոնում մնաց մինչև 2009 թվականը։

## Կենսագրություն
Ժակլին Ջիլ Սմիթ (Jacqueline Ջիլ Smith), ավելի հայտնի է որպես Ջեքի Սմիթ (Jacqueline Smith), ծնվել է 1962 թվականի նոյեմբերի 3-ին ուսուցիչների ընտանիքում։ Մեծացել է Մալվերն քաղաքում (Անգլիայի Վուսթերշիր շրջան)։ 16 տարեկան հասակում նա միացավ Լեյբորիստական կուսակցությանը։ Ավարտել է Օքսֆորդի համալսարանի Հարթվորջի քոլեջը, այնուհետև ստացել մանկավարժական վերապատրաստում բարձրագույն կրթության Վուսթերի քոլեջում։

1986 թվականին Սմիթը տեղափոխվել է Վուսթերշիրի Ռեդիչ քաղաք, որտեղ լեյբորիստներից դարձել է մունիցիպալ խորհրդի անդամ։ Տասը տարի դասավանդել է բիզնես և տնտեսագիտություն դպրոցներում։ 1986 թվականին Սմիթը սկսեց իր աշխատանքը Ռեդիչի Էրրոու Վեյլի միջնակարգ դպրոցում (Arrow Vale High School), իսկ նրա մանկավարժական կարիերայի գագաթնակետը դարձավ Հագլի գյուղի Հեյբրիջ ավագ դպրոցի տնտեսական բաժնի ղեկավարի պաշտոնը։ Այնտեղ նա աշխատել է մինչև 1997 թվականը։

Իր քաղաքական գործունեության շրջանակներում Սմիթը հետազոտել է Բիրմինգհեմից խորհրդարանի նախկին անդամ Թերի Դևիսի աշխատակազմում (Terry Davis)։ 1992 թվականին նա առաջադրվել է խորհրդարանական ընտրություններում Վուսթերշիրի ընտրատարածքներից մեկից, սակայն պարտություն է կրել։ 1997 թվականին, երբ լեյբորիստները Թոնի Բլերի գլխավորությամբ վճռական հաղթանակ տարան ընդհանուր ընտրություններում, Սմիթն ընտրվեց խորհրդարան Ռեդիչի կողմից։ Նա ընդգրկվել է Համայնքների պալատի ֆինանսների հարցերով հատուկ հանձնաժողովի կազմում։

1999 թվականին Սմիթը սկսեց աշխատել կառավարությունում։ Զբաղեցրել է կրտսեր նախարարական պաշտոններ կրթության, առողջապահության, առևտրի և արդյունաբերության նախարարություններում։ Պատասխանատու էր դպրոցներում վատ վարքի դեմ պայքարի ծրագրի համար (այս ծրագրի համար հատկացվել է 140 միլիոն ֆունտ ստեռլինգ)։ Զբաղեցնելով կանանց և իրավահավասարության հարցերով կրտսեր նախարարի պաշտոնը, մտցրել է համասեռամոլների միջև «քաղաքացիական դաշինքների» կնքման արարողություններ։ 2001 և 2005 թվականներին Սմիթը հաջողությամբ վերընտրվեց խորհրդարանում Ռեդիչի կողմից։

2006 թվականի մայիսին, կառավարական վերադասավորումների ժամանակ, Սմիթը նշանակվել է լեյբորիստների կուսակցության գլխավոր կազմակերպիչ։ Այդ պաշտոնում 2006 թվականի սեպտեմբերին նա ստիպված էր պայքարել Թոնի Բլերի հակառակորդների կողմից կուսակցական հեղաշրջման փորձի դեմ, որոնք նրան մեղադրում էին Իրաքում պատերազմ սանձազերծելու մեջ՝ հետախուզության անուղղակի տեղեկությունների հիման վրա։

2007 թվականի հունիսի 27-ին Թոնի Բլերը պաշտոնապես հրաժարական տվեց վարչապետի պաշտոնից, և նրա տեղը զբաղեցրեց Գորդոն Բրաունը։ Խորհրդարանականների շրջանում տարածված կարծիքի համաձայն՝ Սմիթը Բրաունին մոտ կանգնած անձանց թվում չէր, բայց օգտվում էր նրա տրամադրությունից։ Նոր վարչապետի կատարած վերադասավորումների ընթացքում Սմիթը հունիսի 28-ին դարձել Է Մեծ Բրիտանիայի պատմության մեջ առաջին կինը, որը զբաղեցրել է ներքին գործերի նախարարի պաշտոնը։ Նախարարության առջև ծառացած հիմնական խնդիրները վերաբերում էին Ազգային անվտանգության ոլորտին, մասնավորապես՝ ահաբեկչության դեմ պայքարին։

Ահաբեկչական սպառնալիքին Սմիթը ստիպված է եղել բախվել նախարարական պաշտոնում նշանակվելուց հետո արդեն հաջորդ օրը. հունիսի 29-ին Լոնդոնի կենտրոնում ականապատ ավտոմեքենա է հայտնաբերվել։ Ներքին գործերի նախարարը նախագահել է այդ առիթով հրավիրված Cobra արտակարգ կառավարական կոմիտեի նիստը։ Սմիթը հայտարարել է, որ Մեծ Բրիտանիան «լուրջ և մշտական» սպառնալիքի է ենթարկվում միջազգային ահաբեկչության կողմից։ Հուլիսի 1-ին նոր միջադեպ է տեղի ունեցել. Գլազգոյի միջազգային օդանավակայանի շենքին մեքենա է բախվել, որից հետո ահաբեկչական սպառնալիքի մակարդակը բարձրացվել է մինչև ամենաբարձրը և այդպես է մնացել երեք օր։

2007 թվականի հուլիսին Բրաունը Սմիթին հանձնարարել է գնահատել թմրանյութերի մասին օրինագիծը, ինչի կապակցությամբ նա խոստովանել է, որ պատանեկության տարիներին մարիխուանա է ծխել։ Դրանից հետո նույնը խոստովանել են Բրաունի կառավարության ևս յոթ անդամներ։ Ընդ որում, 2008 թվականի մայիսին Սմիթը, հակառակ կառավարության խորհրդականների առաջարկներին, պնդել էր մարիխուանայի օգտագործման և պահպանման համար պատժի խստացման մասին։

2008 թվականի հունվարին Սմիթն առաջարկել էր օրինագիծ ահաբեկչության դեմ պայքարում ոստիկանության իրավունքների ավելացման մասին, որը, մասնավորապես, նախատեսում էր ահաբեկչության մեջ կասկածվողների ձերբակալում մինչեւ 42 օր ժամկետով, ինչը բացասական գնահատականի էր արժանացել քաղաքական կուսակցությունների և իրավապաշտպան կազմակերպությունների մեծամասնության կողմից։ Հունիսին օրինագիծը հավանության է արժանացել Համայնքների պալատի կողմից, սակայն 2008 թվականի հոկտեմբերին, այնուամենայնիվ, մերժվել է Լորդերի պալատի կողմից։

Սմիթի ներքին գործերի նախարար եղած ժամանակ 2008 թվականի սեպտեմբերին Մեծ Բրիտանիան սկսել է օտարերկրացիների առանձին կատեգորիաներին հատուկ կենսաչափական քարտեր տրամադրել, որոնք, մասնավորապես, մատնահետքեր են պարունակում։ Բացի այդ, 2009 թվականի մայիսին հրապարակվել է ատելության խոսքի մեջ ներգրավված 22 անձանց ցուցակը, որոնց արգելվել է մուտք գործել երկիր, ինչի կապակցությամբ Սմիթը հայտարարել է, որ «Միացյալ Թագավորություն այցելելը արտոնություն է», որը չի կարելի տարածել բրիտանական արժեքները ոտնահարող մարդկանց վրա։

2009 թվականի առաջին կեսին Սմիթը հայտնվել է սկանդալների կենտրոնում, որոնք կապված են քրոջ տունը որպես իր սեփականություն ձևակերպելու և ամուսնու կողմից պետական հաշվին վճարովի պոռնոգրաֆիկ ֆիլմեր դիտելու հետ։ Այդ կապակցությամբ 2009 թվականի հունիսի սկզբին Սմիթը հրաժարական էր տվել նախարարի պաշտոնից։

Ջեքի Սմիթն ապրում է Ռեդիչում ամուսնու՝ Ռիչարդ Թիմնիի և որդիների՝ Ջեյմսի և Մայքլի հետ։ Ջեքին Ռիչարդի հետ ծանոթացել է Վուսթերի քոլեջում, նա մասնագիտությամբ ինժեներ-շինարար է։

## Ծանոթագրություններ

 
Կատեգորիա:BBC 100 կին
Կատեգորիա:Մեծ Բրիտանիայի կին քաղաքական գործիչներ
Կատեգորիա:Օքսֆորդի համալսարանի շրջանավարտներ
Կատեգորիա:Անգլիացի ֆեմինիստներ